RO Jurnalul Oficial al Uniunii Europene L 230/45

DECIZIA NR. 83/15/COL A AUTORITĂȚII AELS DE SUPRAVEGHERE

din 18 martie 2015

privind coerența anumitor obiective incluse în planurile naționale sau în planurile blocurilor funcționale de spațiu aerian, prezentate în temeiul Regulamentului (CE) nr. 549/2004 al Parlamentului European și al Consiliului, cu obiectivele de performanță la nivelul Uniunii pentru cea de a doua perioadă de referință [2016/1418]

AUTORITATEA AELS DE SUPRAVEGHERE,

având în vedere actul menționat la punctul 66t din anexa XIII la Acordul privind SEE [Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european („regulament-cadru”) (1)], astfel cum a fost adaptat la Acordul privind SEE prin protocolul 1 la acesta, în special articolul 11 alineatul (3) litera (c),

întrucât:

(1) În temeiul regulamentului-cadru, Regatul Norvegiei („Norvegia”) trebuie să adopte planuri naționale sau planuri ale blocurilor funcționale de spațiu aerian (functional airspace block –„FAB”), inclusiv obiective naționale obligatorii sau obiective la nivelul FAB, asigurând coerența cu obiectivele de performanță la nivelul Uniunii. Regulamentul respectiv prevede, de asemenea, obligația Autorității AELS de Supraveghere („Autoritatea”) de a evalua coerența obiectivelor respective pe baza criteriilor de evaluare menționate la articolul 11 alineatul (6) litera (d) și posibilitatea ca Autoritatea să ia decizia de a formula recomandări, în cazul în care constată neîndeplinirea acelor criterii. Actul menționat la punctul 66xf din anexa XIII la Acordul privind SEE [Regulamentul de punere în aplicare (UE) nr. 390/2013 al Comisiei (2)] („regulamentul privind performanța”), astfel cum a fost adaptat la Acordul privind SEE prin protocolul 1 la acesta, prevede norme detaliate în acest sens.

(2) Prin Decizia de punere în aplicare 2014/132/UE a Comisiei (3) au fost adoptate obiective de performanță la nivelul Uniunii pentru cea de a doua perioadă de referință (2015-2019), în domeniile de performanță cheie ale siguranței, mediului, capacității și rentabilității, care au fost introduse la punctul 66xe din anexa XIII la Acordul privind SEE.

(3) Norvegia a prezentat Autorității planurile de performanță la nivelul FAB, împreună cu celelalte state care fac parte din blocul funcțional de spațiu aerian nord-european („NEFAB”), prin scrisoarea din data de 17 iulie 2014 (documentul nr. 716241). Planul a fost modificat ulterior prin rectificări, ultima dintre acestea datând din 14 noiembrie 2014. Pentru evaluarea sa, Autoritatea s-a bazat pe cele mai recente informații prezentate.

(4) Organismul de evaluare a performanței, care a sprijinit Autoritatea să evalueze implementarea sistemului de performanță în temeiul articolului 3 din Regulamentul privind performanța, a prezentat Autorității un raport de evaluare inițială, la 7 octombrie 2014 și o versiune actualizată a respectivului raport, la 15 decembrie 2014. Ulterior, Autoritatea a primit din partea organismului de evaluare a performanței rapoarte bazate pe informații transmise de autoritățile naționale de supraveghere cu privire la monitorizarea planurilor și a obiectivelor de performanță prezentate în conformitate cu articolul 18 alineatul (4) din Regulamentul privind performanța.

(5) În ceea ce privește domeniul de performanță cheie al siguranței, coerența obiectivelor prezentate de Norvegia, referitor la statele NEFAB, cu privire la eficacitatea managementului siguranței și la aplicarea clasificării după gravitate bazate pe metodologia instrumentului de analiză a riscurilor (risk analysis tool –„RAT”) a fost evaluată în conformitate cu principiile enunțate la punctul 2 din anexa IV la Regulamentul privind performanța. Această evaluare a demonstrat că obiectivele prezentate de Norvegia, în ceea ce privește NEFAB, sunt în concordanță cu obiectivul de performanță relevant la nivelul Uniunii.

(6) În ceea ce privește domeniul de performanță cheie al mediului, coerența obiectivelor prezentate de Norvegia, referitor la statele NEFAB, a fost evaluată în conformitate cu principiile enunțate la punctul 3 din anexa IV la Regulamentul privind performanța. Evaluarea utilizează valorile de referință ale FAB respective pentru eficiența zborului orizontal pe rută corespunzătoare traiectoriei efective care, atunci când sunt aplicate, asigură la nivelul Uniunii atingerea obiectivului de performanță la nivelul Uniunii, aceste valori fiind calculate de administratorul de rețea și prevăzute în planul de administrare a rețelei (2014-2018/2019), în versiunea sa cea mai recentă din iunie 2014 („planul de administrare a rețelei”). Această evaluare a demonstrat că obiectivele prezentate de Norvegia, în ceea ce privește NEFAB, sunt în concordanță cu obiectivul de performanță relevant la nivelul Uniunii.

(7) În ceea ce privește domeniul de performanță cheie al capacității, coerența obiectivelor prezentate de Norvegia, referitor la statele NEFAB, pentru întârzierea managementului fluxului de trafic aerian (ATFM) pe rută a fost evaluată în conformitate cu principiile prevăzute la punctul 4 din anexa IV la Regulamentul privind sistemul de performanță, prin utilizarea acelor valori de referință pentru capacitate ale FAB care, atunci când sunt aplicate, asigură atingerea obiectivului de performanță la nivelul Uniunii, aceste valori fiind calculate de administratorul de rețea și prevăzute în planul de administrare a rețelei. Această evaluare a demonstrat că obiectivele prezentate de Norvegia, în ceea ce privește NEFAB, sunt în concordanță cu obiectivul de performanță relevant la nivelul Uniunii.

(8) În ceea ce privește domeniul de performanță cheie al rentabilității, obiectivele exprimate în costuri unitare determinate pentru serviciile de rută, prezentate de Norvegia, referitor la statele NEFAB, au fost evaluate în conformitate cu principiile prevăzute la punctul 5 în coroborare cu punctul 1 din anexa IV la Regulamentul privind performanța, luând în considerare evoluția costurilor unitare determinate pentru serviciile de rută, pe parcursul celei de a doua perioade de referință și al perioadei combinate a primei și a celei de a doua perioade de referință (2012-2019), numărul de unități de servicii (previziune în materie de trafic) și nivelul costurilor unitare determinate pentru serviciile de rută în comparație cu statele care au un mediu operațional și economic similar. Această evaluare a demonstrat că obiectivele prezentate de Norvegia, în ceea ce privește NEFAB, sunt în concordanță cu obiectivul de performanță relevant la nivelul Uniunii.

(9) Prin urmare, Autoritatea consideră că obiectivele cuprinse în planurile de performanță întocmite de către Norvegia, în ceea ce privește NEFAB, sunt în concordanță cu obiectivele de performanță la nivelul Uniunii în toate cele patru domenii de performanță cheie,

ADOPTĂ PREZENTA DECIZIE:

Articolul 1

Obiectivele incluse în planurile de performanță prezentate de Norvegia, în ceea ce privește NEFAB, în temeiul Regulamentului (CE) nr. 549/2004, enumerate în anexă, sunt coerente cu obiectivele de performanță la nivelul Uniunii pentru cea de a doua perioadă de referință prevăzută în Decizia de punere în aplicare 2014/132/UE.

Articolul 2

Prezenta decizie se adresează Norvegiei.

Adoptată la Bruxelles, 18 martie 2015. Pentru Autoritatea AELS de Supraveghere Oda Helen SLETNES Președinte Helga JÓNSDÓTTIR Membru al Colegiului

(1) JO L 96, 31.3.2004, p. 1.

(2) Regulamentul de punere în aplicare (UE) nr. 390/2013 al Comisiei din 3 mai 2013 de instituire a unui sistem de performanță pentru serviciile de navigație aeriană și pentru funcțiile de rețea (JO L 128, 9.5.2013, p. 1).

(3) Decizia de punere în aplicare 2014/132/UE a Comisiei din 11 martie 2014 de stabilire a obiectivelor de performanță la nivelul Uniunii pentru rețeaua de management al traficului aerian și a pragurilor de alertă pentru a doua perioadă de referință 2015-2019 (JO L 71, 12.3.2014, p. 20).